ก.ล.ต. เตือนระวังถูกชักชวนลงทุนในหุ้น PB. Smart Farmer เหตุไม่มีใบอนุญาต
ก.ล.ต. เตือนระวังถูกชักชวนลงทุนในหุ้น PB. Smart Farmer เหตุไม่มีใบอนุญาต
ก.ล.ต. เตือนระวังถูกชักชวนลงทุนในหุ้น PB. Smart Farmer เหตุไม่มีใบอนุญาต
27 ก.ย. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับข้อมูลและตรวจพบว่า มีการชักชวนผ่านทางสื่อออนไลน์ต่าง ๆ อาทิ เว็บไซต์บริษัท เฟซบุ๊ก PB Smart Farmer และ แอพพลิเคชัน ไลน์ รวมทั้งมีการจัดสัมมนาหลายครั้งเพื่อชักชวนประชาชนให้ลงทุนในหุ้นบมจ. พีบี.สมาร์ทฟาร์เมอร์ หรือ PB. Smart Farmer
ซึ่งระบุว่า บริษัทเริ่มจากการทำธุรกิจด้านการเกษตรและขยายธุรกิจไปยังด้านพลังงาน โดยการผลิตเครื่องกำเนิดไฟฟ้าด้วยพลังงานแม่เหล็กให้ลูกค้ากลุ่มนิคมอุตสาหกรรมในประเทศและต่างประเทศเช่าเครื่องรวมทั้งขายไฟให้ภาครัฐและเอกชน และบริษัทมีแผนขยายโรงงานผลิตเครื่องกำเนิดไฟฟ้าจึงเปิดโอกาสให้ผู้ที่สนใจจองหุ้นตามแพ็คเกจการลงทุนเริ่มต้น 1,000 บาท – 1,000,000 บาท โดยบริษัทจะจ่ายเงินปันผลประจำสัปดาห์ทุกวันศุกร์ เป็นเวลา 95 สัปดาห์
นอกจากนี้ ยังพบพฤติกรรมการชักชวนในลักษณะบอกต่อโดยให้ผลตอบแทนในรูปแบบโบนัสเพิ่มเติม หากสามารถหาผู้ลงทุนอื่นมาร่วมลงทุนเป็นเครือข่าย
ก.ล.ต. แจ้งว่า หุ้น PB. Smart Farmer ไม่ได้รับอนุญาตจาก ก.ล.ต. ให้เสนอขายต่อประชาชนในประเทศไทย และไม่ได้ปฏิบัติตามกฎหมายและหลักเกณฑ์ที่ ก.ล.ต. กำหนดขึ้นเพื่อคุ้มครองผู้ลงทุน เช่น อาจไม่มีการเปิดเผยข้อมูลที่จำเป็นและเพียงพอต่อการตัดสินใจของผู้ลงทุน หรืออาจเปิดเผยข้อมูลเท็จ หรืออาจเปิดเผยข้อมูลในลักษณะที่ทำให้ผู้ลงทุนเข้าใจผิด
ดังนั้น ผู้ที่หลงเชื่อและลงทุนกับบริษัทดังกล่าวจึงอาจได้รับความเสียหาย และไม่ได้รับความคุ้มครองตามกฎหมายที่อยู่ในการกำกับดูแลของ ก.ล.ต.
ในขณะนี้ ก.ล.ต. อยู่ระหว่างการตรวจสอบ โดยกรณีนี้อาจเข้าข่ายเป็นความผิดตาม พ.ร.บ. หลักทรัพย์และตลาดหลักทรัพย์ พ.ศ. 2535 ซึ่งมีโทษทั้งจำคุกและปรับ  นอกจากนี้ ก.ล.ต. จะประสานงานกับหน่วยงานที่เกี่ยวข้องเพื่อการพิจารณาดำเนินการตามกฎหมายอื่นด้วย